TRC เด้งรับเหมืองโปแตชคืบหน้า หลังครม.ใส่เงินเพิ่มทุน
TRC เด้งรับเหมืองโปแตชคืบหน้า หลังครม.ไฟเขียวใส่เงินเพิ่มทุน ขั้นตอนถัดไปรอ KBANK อนุมัติเงินกู้เพื่อนำเดินงานก่อสร้าง คาดหนุน Backlog แตะ 3 หมื่นลบ. เพิ่มขีดการเติบโตอย่างก้าวกระโดด
20 ก.พ. 2560

TRC เด้งรับเหมืองโปแตชคืบหน้า หลังครม.ไฟเขียวใส่เงินเพิ่มทุน ขั้นตอนถัดไปรอ KBANK อนุมัติเงินกู้เพื่อนำเดินงานก่อสร้าง คาดหนุน Backlog แตะ 3 หมื่นลบ. เพิ่มขีดการเติบโตอย่างก้าวกระโดด
แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า เมื่อวันที่ 14 ก.พ.ที่ผ่านมา ที่ประชุมคณะรัฐมนตรี (ครม.) มีมติอนุมัติงบประมาณจำนวน 80 ล้านบาท ให้ บริษัท ทีอาร์ซี คอนสตรัคชั่น จำกัด (มหาชน) หรือ TRC เพื่อใช้ดำเนินโครงการก่อสร้างเหมืองแร่โปแตชที่จังหวัดชัยภูมิ โดยเหมือนแร่ดังกล่าวมีมูลค่า 3.4 หมื่นล้านบาท สำหรับขั้นตอนถัดไปนั้นจะต้องรอให้ธนาคารกสิกรไทย จำกัด (มหาชน) หรือ KBANK อนุมัติเงินกู้เพื่อเข้าลงทุนก่อสร้าง ทั้งนี้หากก่อสร้างแล้วเสร็จคาดว่าจะสามารถรับรู้รายได้ในช่วงไตรมาส 2/60 
ด้านราคาหุ้นเมื่อวันที่ 17 ก.พ.60 ได้ปรับตัวขึ้นตอบรับกับประเด็นดังกล่าว เนื่องจากเป็นประโยชน์กับ TRC โดยตรง ทั้งนี้ราคาหุ้นปิดตลาดล่าสุดที่ 1.60 บาท ปรับตัวขึ้น 0.05 บาท หรือ 3.23% ด้วยมูลค่าซื้อขาย 82.27 ล้านบาท 
โดยนายภาสิต ลี้สกุล ประธานเจ้าหน้าที่บริหาร บริษัท TRC เปิดเผยว่า บริษัทคาดว่าจะสามารถลงนามในสัญญารับงานรับเหมาก่อสร้าง (EPCC) โครงการเหมืองแร่โปแตซ ได้ภายในครึ่งแรกของปีนี้ ซึ่งจะส่งผลให้ปริมาณงานในมือ (Backlog) แตะระดับกว่า 3 หมื่นล้านบาท และมีอัตราการเติบโตอย่างก้าวกระโดด
ขณะที่ความคืบหน้าล่าสุดของเหมืองแร่โปแตช สำหรับโครงการ Turnkey Delivery of APOT Project Package 2. Surface  Processing Plant &amp; Facilities จากบริษัทอาเซียนโปแตชชัยภูมิ จำกัด (มหาชน) ซึ่งในเดือนก.พ.59 บริษัทได้รับ Letter of Award (LOA) มูลค่างานประมาณ 142.03 เหรียญสหรัฐ , 416 ล้านยูโร และ 12.43 ล้านบาท หรือประมาณกว่า 3.3 หมื่นล้านบาท โดยในเดือนพ.ค.59 ได้มีการลงนามงาน Early Works ของสัญญางาน Turnkey Delivery of APOT Project Package 2. Surface Processing Plant and Facilities ในส่วนงานด้านวิศวกรรม และSite Preparation มูลค่างานประมาณ 711 ล้านบาทแล้ว
 
ด้านนักวิเคราะห์ บล.เอเชีย เวลท์ แนะนำ “ซื้อ” TRC ราคาเป้าหมาย 2.20 บาท/หุ้น โดยมองว่าจากการที่ TRC เป็นผู้ถือหุ้นร่วมในกิจการเหมืองโปแตชอาเซียนชัยภูมิ (APOT) TRC จะได้งานเพิ่มเข้ามาใน Backlog มากถึง 33,400 ล้านบาท โดยถ้าเทียบสัดส่วนของ Backlog ในปี 2560 ส่วนใหญ่เป็นงานเหมืองแร่ของ APOT ในอัตราส่วนมากถึง 88% ส่วนที่เหลือเป็นงานคงเหลือในมือของ TRC และ สหการวิศวกร หรือ SKW โดยอัตรากำไรขั้นต้นของงานก่อสร้างเหมืองโปแตชอยู่ที่ประมาณ 13% แม้จะต่ำกว่างานรับเหมาก่อสร้างในส่วนธุรกิจปิโตรเคมี ซึ่งอยู่ในระดับราว 17% for construction
ทั้งนี้ TRC มีศักยภาพการเติบโตในช่วงสองสามปีข้างหน้า มี Backlog จำนวนมากรองรับ นอกจากนี้ ยังมีโอกาสลุ้นงานก่อสร้างท่อก๊าซของ PTT ที่จะเปิดประมูลผู้รับเหมาก่อสร้างราวเดือน ก.พ.60 นี้อีกรวมมูลค่า 43,200 ล้านบาท จึงแนะนำซื้อ และประเมินราคาเป้าหมายปี 2560 ได้ที่ 2.20 บาทตามวิธี sum-of-the-parts ซึ่งเกิดจากส่วนของการประเมินมูลค่าในธุรกิจก่อสร้างจาก EV/EBlTDA ที่ 15 เท่า ตามค่าเฉลี่ยของอุตสาหกรรมได้เท่ากับ 1.69 บาท และประเมินธุรกิจเหมืองโปแตชที่ถือหุ้น 26.22% ตามสัมปทาน 25 ปี ด้วยวิธี DCF ได้เท่ากับ 0.51 บาท